En 26-årig mand bliver tiltalt for at have gennemført selve røveriet, mens hans 24-årige kammerat bliver tiltalt for at have hjulpet med at stille en flugtcykel klar, når retten i Aalborg mandag behandler en sag om røveri mod Rema 1000 i Vingårdsgade i Aalborg. Røveriet fandt sted søndag 22. august om formiddagen. Ifølge anklageskriftet indfandt den 26-årige tiltalte sig i butikken og holdt en kanyle, en hobbykniv og en anden spids genstand frem mod kassemedarbejderen, mens han sagde ”giv mig pengene i kassen” eller lignende. Flygtede på cykel Manden fik udleveret, hvad der var i kassen, og ifølge politiets anklager mod manden tog han derefter flugten på en cykel, som holdt klar uden for REMA-butikken. Det er her, sagens anden tiltalte kommer ind i billedet. Den 24-årige mand er nemlig tiltalt for forud for røveriet at have hjulpet den 26-årige ved at stille en flugtcykel klar til ham uden for butikken. Genkendt på billeder fra røveriet Gerningsmændene så længe ud til at slippe godt fra røveriet, da politiet ikke de første uger og måneder fik de nødvendige gennembrud i efterforskningen. I november valgte politiet imidlertid at offentliggøre billeder fra røveriet, og det gav nærmest omgående bonus og førte til anholdelsen af de to mænd, der nu er tiltalt i sagen. De to mænd sidder varetægtsfængslet i sagen. Det fremgår ikke før sagens start, hvordan de forholder sig til anklagerne.

Opsummering:
Mandag kører retssagen mod to mænd, der ifølge politiets anklager samarbejdede om et røveri mod Rema 1000 i Aalborg i august.